BASES REGULADORAS DO PROGRAMA "TI TAMÉN CONTAS"
ADMINISTRACIÓN LOCAL — Provincial — Deputación Provincial (Outros documentos, notificacións e informacións públicas, 02/01/2015)

A Xunta de Goberno desta Deputación, na súa sesión ordinaria do 12 de decembro de 2014, adoptou, entre outros, o acordo de aprobar as seguintes bases reguladoras do programa “Ti tamén contas” 2015: No artigo 2 da Lei 13/2008, de 3 de decembro, de Servizos Sociais de Galicia, defínense os servizos sociais como un conxunto coordinado de prestacións, programas e equipamentos destinados a garantir a igualdade de oportunidades no acceso á calidade de vida e á participación social de toda a poboación galega mediante intervencións que permitan o logro dos obxectivos marcados nesta lei. Así mesmo, os poderes públicos fomentarán, no ámbito dos servizos sociais, o desenvolvemento de actuacións solidarias por parte de entidades de iniciativa social, sempre que se axusten ós requisitos de autorización, calidade e complementariedade establecidos na citada lei. A Deputación de Pontevedra, a través do Departamento de Servizos Sociais, convoca unha nova edición do programa “Ti tamén contas”, atendendo ó alto nivel de satisfacción que amosan as enquisas dos participantes no programa en edicións pasadas, que o cualifican moi positivamente, así como do incremento ano tras ano das solicitudes por parte das diferentes entidades. Constitúe o obxecto destas bases a regulación da convocatoria pública por parte da Deputación de Pontevedra relativa ó programa “Ti tamén contas” 2015, que ten por finalidade fomentar o envellecemento activo e mellorar a calidade de vida das persoas, establecendo novas relacións sociais e favorecendo a participación en actividades que elevan o seu estado anímico, potenciando movementos de participación e cooperación social, promovendo espazos de encontro e intercambio de experiencias e a súa independencia evitando o illamento e as situacións de soidade. Poderán participar todas as entidades de maiores, de pensionistas e de xubilados; ademais de asociacións de veciños ou outras entidades de iniciativa social que traballen no eido do maior. Todas as solicitudes presentadas por entidades de mulleres (independentemente das súas vogalías) quedarán excluídas desta convocatoria, xa que existe un programa específico para este colectivo (“Pensa en ti”). Os obradoiros estarán abertos a toda a poboación da provincia de Pontevedra en xeral, mais terán en calquera caso preferencia as persoas socias das entidades solicitantes. Poderán participar nos obradoiros persoas alleas ás entidades cando queden prazas vacantes (consultar “BASE Sexta. Condicións do programa”). Terceira. Lugar e prazo de presentación de solicitudes As solicitudes presentaranse no Rexistro xeral da Deputación ou en calquera das oficinas de rexistro desta institución que se detallan na seguinte táboa: O prazo de presentación de solicitudes remata o día 2 de febreiro de 2015. Tamén se poderán presentar a través de calquera dos procedementos establecidos no artigo 38.4 da Lei 30/92, de 26 de novembro, de réxime xurídico das administracións públicas e do procedemento administrativo común. No caso de se enviar por correo deberá ser certificado co selo de Correos no formulario de solicitude, para garantir que a data de remisión está dentro do prazo de presentación de solicitudes da orde de convocatoria. As solicitudes deberán formularse seguindo o modelo que se facilitará no Rexistro xeral da Deputación, no da sede de Vigo ou no enderezo web www.depo.es.Deberanse cubrir todos os apartados da solicitude correctamente co fin de acreditar os fins e as actuacións da entidade en materia de maiores. A solicitude deberá ir acompañada pola seguinte documentación: As persoas participantes de cada obradoiro deberán aboar a cantidade de 6 euros, e serán responsables de levar os materiais cando sexa necesario (ver catálogo). O primeiro día a persoa responsable ou representante da empresa adxudicataria será a encargada de recoller o depósito dos cartos daquelas persoas que fixesen a entrega previamente na entidade e facer efectivo o pago das persoas que por diversos motivos non o fixesen con anterioridade, entregándolles a todas elas o xustificante correspondente. As entidades participantes no programa non poderán esixir ningunha cota ou calquera outra contía maior ós 6 euros estipulados nestas bases ás persoas que realicen o obradoiro, sexan ou non socias. Os obradoiros terán unha duración de 30 horas e impartiranse en xornadas de entre dúas e tres horas á semana, podendo escoller a entidade solicitante se as horas se fan no mesmo día ou en días alternos, dependendo das necesidades dos participantes e da propia actividade. Os obradoiros recollidos na área de cociña e mais os de senderismo poderán incrementar as horas semanais ata un máximo de catro en caso de considerarse oportuno. Para levar a cabo calquera obradoiro será necesario reunir un mínimo de 15 persoas. En caso de non alcanzarse ese número a entidade deberá poñerse en contacto coa técnica da Deputación de Pontevedra responsable do programa para procurar outras opcións antes de anular o curso. A entidade solicitante acepta, en caso de quedar prazas vacantes, acoller aquelas persoas que, sen ser socias, presentasen solicitude para participar no programa. Será neste caso, se non se cobren todas as prazas ofertadas para cada obradoiro coas persoas socias, cando se recorrerá a ocupar esas vacantes coas persoas que presentasen a correspondente solicitude no Rexistro da Deputación de Pontevedra e que, polo tanto, formen parte da “lista de reserva” co que poderán participar no programa persoas alleas ás entidades pero interesadas nas accións formativas ofertadas. O máximo de alumnos virá determinado pola especialidade do obradoiro e poderá variar entre as 20 e as 25 prazas (ver catálogo). En caso de querer ampliarse o número de prazas pola elevada demanda a entidade deberá solicitarllo á Deputación, sempre que as instalacións e o tipo de obradoiro o permitan. A entidade solicitante autorizará a Deputación á publicar os datos de contacto e o lugar no que se levará a cabo o obradoiro, co fin de que as persoas que non sexan socias poidan poñerse en contacto no caso de estaren interesadas. Permitiralle tamén á Deputación difundir os datos da solicitude a través da páxina web co mesmo fin. A entidade solicitante consinte, ó se adherir a este programa, que os datos da súa solicitude e a relación de participantes queden incorporados ós ficheiros informáticos do organismo provincial. Os datos persoais recollidos serán incorporados e tratados en ficheiros coa finalidade de conter os datos das persoas que participan nos programas financiados pola Deputación, inscritos na Axencia Española de Protección de Datos. Así mesmo, as entidades participantes autorizan a obtención de imaxes das instalacións onde se levará a cabo a acción formativa escollida, co fin de poder verificar que o local recolle as condicións óptimas para o correcto desenvolvemento do obradoiro. Unha vez comezado o obradoiro será cada participante quen decida se quere ou non asinar a cesión de dereitos de imaxe, permitindo así a obtención de fotos durante a execución dos obradoiros para difundir e promover o programa. Cada entidade poderá escoller un obradoiro do catálogo ofertado, aceptando as obrigas que lle correspondan a cada un: A Deputación de Pontevedra ofertará os obradoiros a través dunha empresa especializada na materia, responsable da execución, coordinación e avaliación do programa. A empresa adxudicataria será a encargada de subimistrar para cada obradoiro do seguinte: A empresa adxudicataria será a responsable de coordinar co presidente da asociación o lugar de implantación do obradoiro que esta deberá dispor, de solicitar a relación definitiva de participantes e de realizar as comunicacións precisas para informar do día, da hora e do lugar da súa realización. Como norma xeral, é recomendable utilizar unha aula- obradoiro con espazo suficiente para a realización de actividades prácticas e/ou tarefas manuais, que estea debidamente acondicionada con ventilación natural, iluminación suficiente, electricidade e toma de auga. Esta aula deberá estar equipada, ademais, con mobiliario (mesas e cadeiras) para a persoa docente e as persoas participantes. Dependendo da especialidade ou da área á que pertenza o obradoiro escollido, as aulas deberán ter unhas características ou outras nas súas instalacións, para o correcto desenvolvemento do obradoiro. Todos os obradoiros desta área disporán dun vertedoiro con toma de auga dentro do espazo destinado ás actividades prácticas, ademais de cadros eléctricos en perfecto estado para poder usar os aparellos eléctricos de cociña. Tamén é recomendable que se dispoña de mesas amplas para darlle soporte ó equipamento de cociña e á elaboración de comidas. Todos os obradoiros desta área disporán dun pequeno terreo para a realización de actividades prácticas fóra da aula. Nos obradoiros de Informática e mais no de Internet e Correo Electrónico a aula deberá estar equipada con mesas amplas e sólidas para darlles soporte ós equipos informáticos. Ademais, no de Internet e Correo Electrónico será obrigatorio que as aulas dispoñan de conexión a internet. Unha vez concedido o obradoiro a entidade solicitante estará no obriga de lle enviar a relación definitiva dos participantes á empresa adxudicataria, cun mínimo dunha semana de antelación á súa execución. Nela teñen que figurar os nomes e apelidos dos asistentes, o número de DNI e o teléfono de contacto de cada persoa, entre outros datos, tendo que presentar como mínimo os 15 participantes necesarios para levar a cabo a acción formativa. De non ser así existirá a opción de completar o número de participantes con aquelas persoas non socias que lle presentasen a correspondente solicitude á Deputación. As persoas participantes deberán levar os materiais requiridos no catálogo para o obradoiro elixido, polo que é importante, á hora de escollelo, ter en conta os materiais dos que deben dispoñer os alumnos. Calquera anomalía que se advirta sobre o bo desenvolvemento do obradoiro deberá comunicárselle ó Departamento de Servizos Sociais da Deputación de Pontevedra. Á súa finalización faráselle entrega dun diploma acreditativo de boa execución a cada alumno. Esa entrega poderá realizarse ó rematar cada un dos obradoiros, ou ben cando finalice o programa, facendo unha clausura e entrega conxunta dos diplomas ás diferentes entidades participantes. Para a súa obtención non se poderá superar o 15% de faltas inxustificadas ou o 25% de faltas xustificadas. Os obradoiros deberán acabar antes do 31 de decembro de 2015. O órgano instrutor dos expedientes será, de acordo coa competencia para coñecer e resolver as solicitudes, o Departamento de Servizos Sociais e a adxudicación dependerá da Xunta de Goberno. Dado que polo obxecto e a finalidade da subvención non resulta necesario realizar a comparación e prelación das solicitudes presentadas nun único procedemento, terase en conta, se for preciso, o rexistro de entrada das solicitudes debidamente cubertas e que acheguen a documentación esixida no prazo estipulado. Se a solicitude non estivese debidamente cuberta ou se non se achegase a documentación esixida requiriráselle á entidade interesada que, nun prazo máximo e improrrogable de dez (10) días, emende a falta ou presente os documentos preceptivos coa advertencia de que, se así non o fixer, se considerará desistida da súa petición. A contía consignada para o programa “Ti tamén contas” que se regula nesta orde ascende no ano 2015 a douscentos mil (200.000,00) euros, con cargo á aplicación 15/232.2311-227.07 do Orzamento ordinario do organismo provincial, sen prexuízo de que este crédito se amplíe. A institución provincial establece a convocatoria de obradoiros do programa “Ti tamén contas”, no marco de actividades para as persoas maiores, xubiladas e pensionistas, ofertando inicialmente un total de 166, que poderán incrementarse en base ó prezo definitivo da empresa adxudicataria para cada un. No suposto de que o os obradoiros ofertados nesta convocatoria non quedasen cubertos esta institución poderá abrir un novo prazo de inscrición ou concedérllelos a aquelas entidades nas que a demanda de persoas interesadas fose superior á ofertada, quedando así xente en lista de reserva ou fóra do programa. En toda a publicidade que se elabore débese facer constar a organización e a colaboración da Deputación de Pontevedra mediante a inclusión da súa imaxe institucional, de conformidade co artigo 31 do RLXS. Para todo o relacionado coa con este tema poden dirixirse ó seguinte enderezo de correo electrónico: comunicacion@depo. es As bases que regulan este programa terán vixencia ata o 31 de decembro de 2015. Lei 38/2003, de 17 de novembro, xeral de subvencións Real decreto 887/2006, de 21 de xullo, polo que se aproba o Regulamento da Lei xeral de subvencións Pontevedra, 19 de decembro de 2014.—O presidente, Rafael Louzán Abal.—O secretario, Carlos Cuadrado Romay.